Broj: 711-I-2046-M-7-20/21-04-11

Zagreb, 29. listopada 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Stipana Šašlina, zastupnika u Hrvatskom saboru i općinskog načelnika Općine Draž,** povodom mišljenja Povjerenstva broj: 711-I-1425-M-104/19-02-11 od 23. srpnja 2019.g.,na 147. sjednici, održanoj dana 29. listopada 2021.g. donosi sljedeću

**ODLUKU**

**Utvrđuje se da je dužnosnik Stipan Šašlin, zastupnik u Hrvatskom saboru i općinski načelnik Općine Draž, postupio sukladno uputama sadržanim u Mišljenju Povjerenstva broj: 711-I-538-M-7/20-02-11 od 7. veljače 2020.g, te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.**

Obrazloženje

Dužnosnik Štipan Šašlin je kao općinski načelnik Općine Draž podnio Povjerenstvu zahtjev za davanjem mišljenja, vezano za dopuštenost stupanja u poslovni odnos između obrta u vlasništvu kćeri dužnosnika s Općinom Draž, u pogledu sklapanja Ugovora ili Nagodbe o otkupu inventara kojim je opremljen prostor koji je u zakupu navedenog obrta. Zahtjev je zaprimljen pod poslovnim brojem 711-U-481-M-7/20-01-2, dana 31. siječnja 2020.g., povodom kojeg se vodi predmet broj M-7/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog zakona, dok je podstavkom 39. propisano da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Stipan Šašlin obnaša dužnost općinskog načelnika Općine Draž od 26. svibnja 2017.g. te da je istu dužnost obnašao i u mandatu 2013.-2017.g., kao i da od 22. srpnja 2020.g. obnaša dužnost zastupnika u Hrvatskom saboru. Stoga je i Stipan Šašlin povodom obnašanja navedenih dužnosti obvezan postupati sukladno odredbama ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Sukladno stavku 2. citiranog članka, Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Na temelju stavka 5. istog članka, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, majka dužnosnice je član obitelji dužnosnice u smislu ZSSI-a.

Povjerenstvo je, u skladu s citiranim odredbama ZSSI-a, na 77. sjednici, održanoj 7. veljače 2020.g., dalo mišljenje da obrt u vlasništvu kćeri općinskog načelnika Općine Draž, može stupiti u poslovni odnos s Općinom Draž u pogledu sklapanja Ugovora ili Nagodbe o otkupu inventara kojim je opremljen prostor koji je u zakupu navedenog obrta, ukoliko općinski načelnik Stipan Šašlin postupi u skladu s uputama Povjerenstva iz navedenog mišljenja, u cilju izbjegavanja sukoba interesa i osiguranja postupanja u skladu sa ZSSI-om. Mišljenjem se upućuje dužnosnik da je dužan okolnost da je obrt u vlasništvu dužnosnikove kćeri ponudio Općini Draž sklapanje Ugovora ili Nagodbe o otkupu inventara deklarirati članovima Općinskog vijeća Općine Draž te istu okolnost javno objaviti na internetskim stranicama Općine Draž. Dužnosnik je dužan izuzeti se od bilo koje vrste sudjelovanja u postupku povodom predmetne ponude za sklapanje Ugovora ili Nagodbe o otkupu inventara, a posebice od potpisivanja ugovora u ime Općine Draž s obrtom u vlasništvu svoje kćeri, te je dužan ovlastiti svog zamjenika na potpisivanje navedenog ugovora. Dužnosnik, odnosno tijelo u kojem dužnosnik obnaša dužnost je obvezno, prije stupanja u poslovni odnos je dužan dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, a Povjerenstvo će u posebnoj odluci utvrditi jesu li upute Povjerenstva provedene na način koji omogućava izbjegavanje sukoba interesa dužnosnika i osigurava zakonito postupanje u konkretnom slučaju.

Općina Draž je dostavila Povjerenstvu dopis, KLASA: 372-01/21-01/02 URBROJ: 2100/04-03/21-04 od 6. listopada 2021.g. u kojem se navodi kako se sukladno Mišljenju Povjerenstva točki IV. dostavlja cjelokupna dokumentacija iz koje je vidljiv tijek postupka u gore navedenom predmetu. U odnosu na točku II. Mišljenja i javno objavljivanje na internetskim stranicama Općine Draž okolnosti da je obrt u vlasništvu dužnosnikove kćeri ponudio Općini Draž sklapanje Ugovora ili Nagodbe o otkupu inventara te deklariranje članovima Općinskog vijeća Općine Draž dostavlja se Preslika priopćenja te objava na web stranici Općine Draž, kao i preslika Zapisnika sa sjednice Općinskog vijeća Općine Draž.

Sukladno točki III. Mišljenja, odnosno u odnosu na izuzeće općinskog načelnika Općine Draž od bilo koje vrste sudjelovanja u postupku povodom navedene ponude za sklapanje Ugovora ili Nagodbe o otkupu inventara, a posebice od potpisivanja ugovora u ime Općine Draž s obrtom u vlasništvu kćeri dostavlja se preslika Zapisnika sa sjednica Općinskog vijeća Općine Draž na kojima se raspravljalo o konkretnom slučaju, Zaključak Općinskog vijeća Općine Draž, Odluka Općinskog vijeća Općine Draž uz Procjenu vrijednosti i Odluka općinskog načelnika kojom ovlašćuje zamjenika na potpisivanje Ugovora.

Nadalje, nastavno na gore navedeno dostavlja se i preslika dokumentacije iz koje je vidljivo kako je Obrt MESS obrt za ugostiteljstvo i usluge, u međuvremenu prestao poslovati po sili zakona (Rješenje KLASA: UP/1-311-01/21-05/3, URBROJ:215 8/1-09-02/01-21-02 od 05.01.2021. godine, preslika zahtjeva za zatvaranje transakcijskog računa za Obrt MESS i preslika osobne iskaznice vlasnice obrta MESS, obrt za ugostiteljstvo i usluge.) Zbog navedene okolnosti, Odluka Općinskog vijeća općine Draž od 13. rujna 2021. godine i prijedlog Ugovora o otkupu inventara koji dostavljamo u privitku, naslovljen je na vlasnicu (MESS obrt za ugostiteljstvo i usluge) …………………………...

U prilogu dopisa Općine Draž dostavljeni su: Preslika priopćenja općinskog načelnika, Preslika Zapisnika sa sjednica općinskog vijeća Općine Draž, na kojima se raspravljalo o konkretnom slučaju, Preslika Zaključka Općinskog vijeća Općine Draž, Preslika Procjene vrijednosti dugotrajne imovine po ovlaštenom sudskom procjenitelju, Preslika Odluke općinskog vijeća o kupovini inventara i Odluka općinskog načelnika kojom ovlašćuje zamjenika na potpisivanje Ugovora Prijedlog Ugovora o kupovini inventara. Uvidom u dostavljenu dokumentaciju utvrđeno je da je dužnosnik 14. rujna 2020.g. očitovanjem, KLASA: 022-01/20-01/01 URBROJ: 2100/04-02/20-03, obznanio kako Obrt u vlasništvu njegove kćeri, a koji je bio dosadašnji zakupoprimac poslovnog prostora u Batini, Općini Draž nudi sklapanje Ugovora ili Nagodbe o otkupu inventara, a kojim je opremljen predmetni poslovni prostor. U skladu s uputama Povjerenstva iz Mišljenja, Broj: 711-I-538-M-7/20-02-11 Zagreb, 7. veljače 2020.g., ovim putem javno deklarira navedenu okolnost i daje Općinskom vijeću Općine Draž i cijeloj javnosti na znanje. Predmetno priopćenje je deklaratorne naravi i daje se na znanje svim članovima Općinskog vijeća Općine Draž. Dužnosnik se slijedom navedenog izuzeo iz postupanja u predmetnom postupku te je Općinsko vijeće donijelo Odluku kojom se nalaže JUO Općine Draž da pokrene postupak procjene inventara. Procjenu je proveo ovlašteni vještak te je sukladno utvrđenoj vrijednosti Općinsko vijeće Općine Draž na 2. sjednici 13. rujna 2021.g. donijelo Odluku o kupovini inventara. U prilogu očitovanja dostavljen je nacrt Ugovora koji bi ispred Općine Draž potpisao zamjenik općinskog načelnika.

Slijedom svega navedenoga, Povjerenstvo je utvrdilo da je dužnosnik Stipan Šašlin, zastupnik u Hrvatskom saboru i općinski načelnik Općine Draž, postupio sukladno uputama sadržanim u Mišljenju Povjerenstva broj: 711-I-538-M-7/20-02-11 od 7. veljače 2020.g, te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Povjerenstvo upozorava dužnosnika da i kroz provedbu i nadzor nad provedbom predmetnog ugovora može eventualno doći do pogodovanja s dužnosnikom povezanoj osobi te se stoga dužnosnik i tijekom provedbe predmetnog ugovora može naći u situaciji sukoba interesa. Dužnosnik se stoga treba suzdržati od sudjelovanja u procesima provedbe i nadzora nad provedbom predmetnog ugovora o kupovini inventara.

Slijedom navedenog, na temelju članka 18. stavka 5. ZSSI-a, odlučeno je kao u izreci.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Stipan Šašlin, elektroničkom dostavom
2. Objava na internetskoj stranici Povjerenstva
3. Pismohrana